Gitte Olesen har været sygeplejerske på Aalborg Universitetshospital i 21 år og har aldrig oplevet at stå i en sådan situation, som hun gør nu. - Jeg har aldrig nogensinde oplevet så massive aflysninger, som vi har i øjeblikket, siger hun. Hun arbejder på hjerte-lunge-kirurgisk operationsafdeling, og har de seneste uger været vidne til mange aflyste hjerteoperationer. - Jeg sætter mig mange gange i deres sted og tænker, puha, godt det ikke var mig, lyder det fra den erfarne sygeplejerske. Det er stigningen i antallet af indlagte covid-19-patienter, der presser sygehusene. Som konsekvens får flere nordjyske patienter lige nu udskudt hospitalstider og planlagte operationer. Mangler personale Men det er langt fra den eneste årsag. For der mangel på arbejdskraft i sundhedssektoren, og så bliver der lige nu også skubbet en pukkel foran på grund af de første bølger af corona og sygeplejerskestrejken. - Vi har et presset sundhedsvæsen, og jeg tror sådan set alle personalegrupper er presset, siger koncerndirektør i Region Nordjylland, Anne Bukh. Håber på personalet vil tage ekstravagter Hun appellerer nu til, at sygeplejersker og det øvrige sundhedspersonale er klar til at arbejde ekstra. - Vi har fået rigtig mange ekstra akutte patienter, og derfor har vi behov for, at vores personale er villige til at levere en ekstra indsats, siger Anne Bukh. Tidligere er sygeplejerskerne blevet kollektivt opfordret til netop ikke at tage ekstravagter for at få det pressede sygehusvæsen til at hænge sammen. Nu er Region Nordjylland dog i dialog med de faglige organisationer med henblik på at få lavet aftaler, der gør det mere attraktivt for specielt sygeplejerskerne at arbejde ekstra. - Det håber vi kan være med til, at der er flere, der har lyst til at arbejde ekstra, siger Anne Bukh. Ekstraarbejder løser ikke problemet Gitte Olesen kan ikke se, at det vil løse problemet at knokle videre med overarbejde. -  Det der skal til nu, det er, der skal flere hænder ansættes, siger hun. Hun hører, kolleger ude på sengeafdelingerne fortælle om stort arbejdspres og massive overbelægninger. - Vi hører fra portørerne, at der er brandvagter rundt omkring på afdelingerne, siger hun. Gitte Olesen er selv tidligere hjertepatient. I dag er hun glad for, at hun er rask. - Jeg håber ikke, man selv bliver syg og har brug for en plads på sygehuset, lyder meldingen fra sygeplejersken.
Manglen på sygeplejersker er enorm, og presset på sygehusene stiger. Og så længe sygeplejerskerne ikke vil tage ekstra-vagter - så vil flere og mere alvorlige operationer - blive udskudt